Շրի Լանկայի եկեղեցիներում ահաբեկչական հարձակումներից մոտ 300 մարդ է զոհվել
Համաշխարհային հանրությունը ցնցված է Շրի Լանկայի եկեղեցիներում եւ Սուրբ Զատկի տոնի ընթացքում հյուրանոցներում տեղի ունեցած ահաբեկչությունների շարքով, որոնց արդյունքում զոհվել է մոտ 300 եւ վիրավորվել ավելի քան 500 մարդ:
Ութ պայթյուն տեղի ունեցավ Շրի Լանկայի եկեղեցիներում եւ հյուրանոցներում այն օրը, երբ քրիստոնյաները տոնում են Սուրբ Զատիկը: Հռոմի Ֆրանցիսկոս Պապն իր աջակցությունն է հայտնել երկրի քրիստոնյաներին. «Բոլոր սպանվածներին հանձնում եմ Տիրոջը եւ աղոթում եմ բոլոր վիրավորների եւ տուժածների համար»: ԱՄՆ-ի նախագահ Դոնալդ Թրամփն առաջիններից էր, ով իր վրդովմունքը հայտնեց Սուրբ Զատկի օրվա առավոտյան: Շրի Լանկայի ամենախոշոր քաղաքում՝ Կոլոմբոյում իշխանությունները պարեկային ժամ են հայտարարել եւ արգելափակել սոցցանցերը: «Մենք հրահանգել ենք ձերբակալել այդ միջադեպի մեջ բոլոր ներգրավվածներին: Նման պահվածքն անհանդուրժելի է մեզ համար», - հայտարարել է երկրի վարչապետ Ռանիլ Վիքրեմեսինգհը: Ահաբեկչական հարձակումների համար պատասխանատվություն դեռեւս ոչ ոք չի ստանձնել, սակայն, պաշտպանության նախարարության հայտարարության համաձայն, մեղավորները կրոնական ծայրահեղականներ են, որոնք պատկանում են մեկ խմբի: Պայթյունների մեծ մասն, ըստ իշխանությունների, իրականացրել են մահապարտները: «Հավատացած ենք, որ այս ահաբեկչական միջադեպի բոլոր մեղավորները կձերբակալվեն որքան հնարավոր է շուտ: Նրանց ինքնությունը պարզվել է», - հայտարարել է Շրի Լանկայի պաշտպանության նախարար Ռուան Վիջեվարդենը: Երկրում քաղաքացիական պատերազմի ավարտից ավելի քան մեկ տասնամյակ անց սա նման ծավալի առաջին միջադեպն է: